TARYBOS SPRENDIMAS
2007 m. liepos 10 d.
dėl valstybių narių užimtumo politikos gairių
(2007/491/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 128 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
pasikonsultavusi su Regionų komitetu,
atsižvelgdama į Užimtumo komiteto nuomonę (3),
kadangi:
(1)
2005 m. Lisabonos strategijos reforma pabrėžė augimo ir darbo vietų kūrimo svarbą. Europos užimtumo strategijos Užimtumo gairės, išdėstytos 2005 m. liepos 12 d. Tarybos sprendimo 2005/600/EB dėl valstybių narių užimtumo politikos gairių (4) priede ir Bendrosios ekonominės politikos gairės, išdėstytos 2005 m. liepos 12 d. Tarybos rekomendacijoje 2005/601/EB dėl valstybių narių ir Bendrijos bendrųjų ekonominės politikos gairių (2005-2008) (5), buvo priimtos kaip jungtinis paketas, kuriame Europos užimtumo strategija vadovaujamasi įgyvendinant Lisabonos strategijos užimtumo bei darbo rinkos tikslus.
(2)
Sąjunga turėtų sutelkti visus atitinkamus nacionalinius ir Bendrijos išteklius - įskaitant sanglaudos politiką - vystydama tris Lisabonos strategijos aspektus (ekonominį, socialinį ir aplinkosaugos), kad būtų geriau pasinaudota jų sąveika atsižvelgiant į bendrą tvaraus vystymosi kontekstą.
(3)
Užimtumo gairės ir Bendrosios ekonominės politikos gairės turėtų būti iš esmės peržiūrimos tik kas trejus metus, o pereinamaisiais metais iki 2008 m. jų atnaujinimas turėtų būti griežtai ribojamas, kad būtų užtikrintas stabilumo lygis, būtinas siekiant veiksmingo įgyvendinimo.
(4)
Komisijos metinės pažangos ataskaitoje ir Jungtinėje užimtumo ataskaitoje atlikta valstybių narių nacionalinių reformų programų analizė rodo, kad valstybės narės turėtų toliau dėti visas pastangas šiose prioritetinėse srityse siekdamos:
-
pritraukti ir išlaikyti daugiau žmonių darbo vietose, didinti darbo jėgos pasiūlą ir modernizuoti socialinės apsaugos sistemas,
-
gerinti darbuotojų ir įmonių gebėjimą prisitaikyti, ir
-
didinti investicijas į žmogiškąjį kapitalą tobulinant švietimą ir gebėjimus.
(5)
2006 m. kovo 23-24 d. Europos Vadovų Taryba pabrėžė pagrindinį užimtumo politikos Lisabonos darbotvarkėje vaidmenį ir būtinybę didinti prioritetinių kategorijų užimtumo galimybes laikantis visą gyvenimą trunkančio ciklo požiūrio. Atsižvelgdama į tai, ji patvirtino Europos lyčių lygybės paktą, kuris turėtų toliau plėtoti lyčių aspekto integravimą ir suteikti stimulą plačiu mastu gerinti moterų perspektyvas ir galimybes.
(6)
Pašalinus kliūtis darbuotojų mobilumui, kaip teigiama sutartyse, įskaitant Stojimo sutartis, turėtų geriau veikti vidaus rinka ir padidėti jos augimo ir užimtumo potencialas.
(7)
Atsižvelgiant į Komisijos atliktą nacionalinių reformų programų analizę ir Europos Vadovų Tarybos išvadas, šiuo metu daugiausia dėmesio turėtų būti skiriama veiksmingam ir laiku atliekamam įgyvendinimui, ypač daug dėmesio teikiant sutartiems kiekybiniams tikslams, nustatytiems 2005-2008 m. gairėse.
(8)
Valstybės narės turėtų atsižvelgti į Užimtumo gaires planuodamos Bendrijos lėšų, visų pirma Europos socialinio fondo lėšų, panaudojimą.
(9)
Atsižvelgiant į integruotą gairių paketo pobūdį, valstybės narės turėtų visiškai įgyvendinti Bendrąsias ekonominės politikos gaires,
PRIĖMĖ ŠĮ SPRENDIMĄ:
1 straipsnis
Sprendimo 2005/600/EB priede išdėstytos valstybių narių užimtumo politikos gairės toliau taikomos 2007 m., o valstybės narės į jas atsižvelgia įgyvendindamos savo užimtumo politiką.
2 straipsnis
Šis sprendimas skirtas valstybėms narėms.
Priimta Briuselyje 2007 m. liepos 10 d.